מרדוק סוגר את דלתות האורווה, בהולנד מנויים כועסים זה לא צחוק, בריטני ספירס משתלטת על טוויטר, יוטיוב על קרלה ברוני ועוד חדשות תקשורת מהרשת העולמית
 לעיתונות המודפסת נותרו עוד כחמש שנים לפני שתיעלם מחיינו באופן מוחלט. כך לפחות סבורים גורמים בכירים ב"פייננשל טיימס", שכבר נערכים ל"יום שאחרי".  השבוע הושקו האתרים החדשים של ה"טיימס" וה"סנדיי טיימס" הבריטיים, שיגבו, החל מהחודש הבא, תשלום עבור תכניהם. בתוך כך הודיעו מנהלי העיתונים כי ימנעו מהכתבות המתפרסמות באתרים מלהופיע במנועי החיפוש השונים. מעניין מי יפסיד מהמהלך הזה יותר.      אורוות הבלוגים התוססת True/Slant נמכרה ל"פורבס", אבל על הדרך היא איבדה את הכוכב הגדול שלה, הכתב הפוליטי הלוחמני מאט טאיבי. מעתה יכתוב טאיבי את הבלוג הפופולרי שלו באתר של ה"רולינג סטון", העיתון שבו מתפרסמות רוב כתבותיו.  עם נתון מדהים של 4,936,629 עוקבים, כוכבת הפופ מאותגרת התחתונים בריטני ספירס היא מלכת הטוויטר החדשה. בדרכה לפסגה הדיחה ספירס – שחשבון הטוויטר שלה מורכב רובו מציוצים פרסומיים ומהכחשות שמוציאים דובריה בתגובה לרכילויות מגוונות שמתפרסמות בצהובונים – את אשטון קוצר, שהתברך ב-4,936,587 עוקבים בלבד. איזה לוזר.  עובדי פוקסקון, חברת הענק הסינית שמרכיבה את הגאדגטים של אפל, התבקשו לאחרונה לחתום על מסמך שבו הם מבטיחים שלא יתאבדו, וזאת לאחר שבחודשים האחרונים שמו קץ לחייהם 11 מעובדי המפעל.  ההחלטה של היומון ההולנדי הנפוץ ה"טרגרף" לראיין את הניצול היחיד מהתרסקות המטוס בטריפולי – ילד בן תשע שאיבד בהתרסקות את הוריו ואת אחיו – עולה לו כעת ביוקר. מאז פורסם הראיון עם הילד – שעימו דיבר כתב ה"טרגרף" עוד בטרם התבשר כי התייתם – ביטלו אלפי מנויים את המנוי שלהם לעיתון.  עשרה עיתונאים נורו בשבועות האחרונים בבנגקוק בעודם מסקרים את המהומות שמשתוללות בבירה התאילנדית.  כתב הרכב של ה"גלוב אנד מייל", שקיבל פורשה חדשה דנדשה לנסיעת מבחן, התאכזב לגלות שבנו הטמבל הסיע את הרכב, שעולה כ-180 אלף דולר, היישר אל תוך דלת הגראז הסגורה למחצה. טוב, לפחות יצאה לו מזה כתבה משעשעת.  קרול ברטז, מנכ"לית יאהו, העניקה ראיון משוחרר ומעניין ל"טק-קראנץ", במהלך כנס גדול שאירגן אתר הטכנולוגיה הפופולרי. ולמה זה חדשות? כי בסיומו של הראיון אמרה ברטז למראיין שלה ללכת להזדיין.  באותו הכנס הושק גם Publish2 New Exchange, שירות חדשות חדש שמבקש להפוך את AP ללא רלבנטי בכך שיאפשר לעיתונים שונים להחליף ביניהם תכנים, ללא תיווך.  מגישת חדשות איטלקייה בכירה ודי יפה התפטרה מתפקידה באופן דרמטי במחאה על היחס המועדף שלו זכה ברלוסקוני, הנשיא ועננת השחיתות, במהדורת החדשות שהגישה.  כשהסופר והעיתונאי מארק טוויין נפרד מן העולם, הוא הותיר אחריו כ-5,000 עמודים לא ערוכים של אוטוביוגרפיה. הוא הורה לפרסם את כתב היד מאה שנה לאחר מותו. ונחשו מה? עברו מאה שנה.  רעיית הנשיא הצרפתי ודוגמנית העבר קרלה ברוני-סרקוזי זועמת על כך שקליפ עסיסי ולא בטיחותי לעבודה, שנלקח מתוך תוכנית טלוויזיה טראשית שבו השתתפה בעברה הרחוק, צץ ביו-טיוב. טוב, חוץ מלזעום היא לא ממש יכולה לעשות הרבה בקשר לזה.  פחות ופחות עיתונאים מתלווים למסעותיו של הנשיא אובמה. למה? כי לעיתונים יש פחות ופחות כסף.  ראש העיר של דטרויט החליט לאסור על צוותי צילום של תוכנית ריאליטי להצטרף לפשיטות של שוטרי העיר, וזאת לאחר שילד בן שבע נורה ונהרג במהלך אחת הפשיטות שתועדו עבור התוכנית.